Expoziția "Republica Moldova Prezintă" va fi organizată la Baia Mare și Cluj-Napoca în perioada 31 mai – 2 iunie 2024. Autoritățile de la Chișinău invită antreprenorii care vor să participe la eveniment să se înregistreze până pe data de 15 mai.
"Astăzi lansăm alături de partenerii din Maramureș și Cluj-Napoca, Expoziția "Republica Moldova Prezintă". Acest eveniment expozițional este așteptat atât de antreprenorii autohtoni, care, din 2016 până în prezent au reușit să câștige simpatia consumatorului din România, dar și de însăși publicul de peste Prut, dornic să-și revadă produsele îndrăgite. Pentru că expozițiile se vor desfășura în aceeași perioadă, invităm antreprenorii să selecteze regiunea în care doresc să-și promoveze produsele sau serviciile", a menționat președintele Camerei de Comerț și Industrie (CCI), Sergiu Harea, potrivit Moldpres.
Expozițiile "Republica Moldova Prezintă" la Baia Mare și Cluj-Napoca sunt o proiectare a expoziției naționale anuale "Fabricat în Moldova" din Chișinău și o continuare a succesului expozițiilor cu același generic din Iași, Brașov și Ploiești, organizate începând cu anul 2016. La edițiile anterioare au participat peste 600 de companii autohtone din diverse sectoare precum: agro-alimentar, îmbrăcăminte, încălțăminte, textile și confecții, construcții, industrie, servicii.
Fiind la cea de-a III-a ediție, Expoziția "Republica Moldova Prezintă" la Baia Mare, se va desfășura în incinta Sălii Polivalente "Lascăr Pană", pe o suprafață de 250 mp. Cea de-a doua ediție a expoziției de la Cluj-Napoca se va desfășura în perioada 31 mai – 2 iunie 2024. Expoziția va avea loc sub cerul liber, în Parcul Central Simion Bărnuțiu, unde vor fi amplasate mesele expoziționale ale participanților, pe o suprafață de 200 mp.